70 70 40 40
Jeg synes, det er fedt at være positiv og anerkendende, og derfor skrives dette indlæg med solskin og fuglesang på nethinden, og hvis du læser dette, vil jeg bede dig forsøge også at være i det smilende hjørne.

youSee har været møguheldige på det seneste – et uheld nytårsaften tvang giganten i knæ, og derefter var man så uheldig, at man traf nogle uheldige valg. Deres krisekommunikation var ikke helt på toppen, straks haglede kritikken ned over dem, og det er som om, det ingen ende vil tage.

Her kommer der lidt at smile af.

I november opsagde jeg mit tv-abonnement fra youSee. De havde igen igen varslet prisstigninger, og for at få økonomien til at hænge sammen havde de valgt at forringe produktet, fjerne alle radiostationerne m.m. Det var dér, jeg traf en beslutning om, at jeg måtte kunne finde en bedre løsning for vores husstand.

Opsigelsen passede med årsskiftet, og da nedbruddet nytårsaften indtraf, tænkte jeg egentlig bare, at youSee var 10 timer for tidligt på den - men ok det må også være svært at time, når man er så stor som youSee.

Dagen efter sad jeg ved computeren, og pludselig ud af det blå forsvandt min internet-forbindelse. Jeg skylder måske at fortælle, at den også var fra youSee, og selvom den gennem mere end 6 måneder har været mega ustabil, så savnede jeg den. Faktisk var det umuligt at arbejde videre uden.

70 70 40 40 – jeg ringede til youSee og talte med Kristian. Kristian og jeg kender ikke hinanden, og vi er ikke venner på sociale medier, men ikke desto mindre er Kristian dén, jeg har talt og skrevet mest sammen med i 2017 indtil videre.

Det skal siges, at Kristian, Christoffer, Emilie og hvad de mere end 10 forskellige supportmedarbejdere, jeg har talt med ellers hedder, har været søde, rare og hjælpsomme. Og jeg er heller ikke sur på ham, der fandt opgaven for kompleks og i stedet for at sætte mit opkald på ventemusik sendte mig et smut forbi regningsservice – jeg fik sagt godt nytår i dén afdeling også.

Jeg er heller ikke muggen over hende, der højt og helligt lovede at ringe tilbage men ikke gjorde det – der er sikkert kommet noget vigtigt i vejen.

Nå, men til problemet – det er virkelig til at smile af.

Selvom det i systemet var korrekt noteret, at jeg havde opsagt min tv-abonnement, så var ”systemet” kommet til at lukke min internetforbindelse i stedet, og her er det, jeg virkelig føler med youSee – tal lige om at være uheldige. Den tidligt lukkede tv-forbindelse var bare en bonus.

Kristian lovede, at det var fikset, inden dagen var gået, for det var jo en fejl hos youSee, og i hans første mail skrev han i parentes (absolut senest i morgen). Desværre skulle det vise sig, at der var mere uheld i vente for youSee.

Man var kommet til at slette mig som bredbåndskunde, og som du allerede ved, var det jo tv-abonnementet, der skulle opsiges. Det fik man så gjort i en fart – man kan jo ikke have, at jeg kan se tv uden at være kunde, så det blev lukket – eller også døde tv-boksen bare fordi den ikke længere havde forbindelse til internettet. Den kunne ellers både ”starte forfra” og alt muligt.

I youSee har man ikke en undo-knap, og derfor kan man ikke rette, hvis der er lavet en fejl. Det betyder også, at jeg pludselig var ny kunde, på trods af at vi har haft et, hvad jeg vil kalde, længerevarende forhold på mere end 10 år. I kundesupport forsøgte Kristian og hans kolleger at hjælpe så godt de kunne, men de var uheldige – systemet kunne ikke finde hoved og hale i miseren. Faktisk, så er jeg de seneste dage blevet oprettet som kunde mere end 9 gange, men lige lidt hjalp det.

I dag den 5. januar ringede jeg venligt til youSee igen. Bare sådan for at få en status. Jeg er i øvrigt vild med hende, der speaker youSee-vente-beskederne, og jeg var heldig, at der var 15 før mig, der ville tale med supportfolkene, så jeg fik hørt en masse beskeder fra youSee-stemmen – det var en dejlig oplevelse.

Hende fra support, der besvarede mit opkald, kunne ikke lige finde ud af, hvad der var galt – det var også uheldigt, og derfor ville hun ringe tilbage. Her måtte jeg med bedende stemme bede hende love at holde ord – jeg havde trods alt ventet i mere end 20 minutter på at få hende i tale.

Hun holdt ord og ringede et kvarter senere med samme besked om, at systemet havde en fejl, og at noget sad fast, som man ikke kunne få til ikke at sidde fast. Jeg har ikke skrevet hendes navn, for den uheldige dag havde helt klart påvirket hendes humør.

Jeg spurgte hende pænt, om ikke hun kunne stille mig om til afdelingen, hvor jeg kunne opsige vores aftale. Ja, jeg ved det godt – det er uheldigt, men vi er jo alle sammen nødt til at bruge tiden på noget, der er mere fornuftigt end min internetforbindelse (det findes trods alt).

Det kunne hun ikke, for ifølge systemet var jeg jo slettet som kunde og havde ikke noget abonnement.

Hvor heldig har man lige lov at være?

PS: Den ene "stjerne" er til youSee - Kristian og de andre burde have 3-4 stykker for forsøget.